IR-REGOLAMENT TAL-KUMMISSJONI (KE) Nru 1951/2006
tal-21 ta' Diċembru 2006
li jemenda r-Regolament (KE) Nru 753/2002 dwar ċerti modalitajiet ta’ applikazzjoni tar-Regolament tal-Kunsill (KE) Nru 1493/1999 dwar l-organizzazzjoni komuni tas-suq tal-inbid, f’dak li jikkonċerna l-preżentazzjoni tal-inbejjed ittrattati fil-kontenituri tal-injam
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq tal-inbid (1), u b’mod partikolari l-Artikolu 46(1) u l-Artikolu 53(1) tiegħu,
Billi:
(1)
L-Artikolu 22(3) tar-Regolament tal-Kummissjoni (KE) Nru 753/2002 tad-29 ta’ April 2002 li jistabbilixxi ċerti regoli sabiex jiġi applikat ir-Regolament tal-Kunsill (KE) Nru 1493/1999 rigward id-deskrizzjoni, id-denominazzjoni tal-origini, il-preżentazzjoni u l-protezzjoni ta’ ċerti prodotti fis-settur tal-inbid (2), jiffissa l-kundizzjonijiet ta’ użu tal-indikazzjonijiet relatati mal-metodu ta’ elaborazzjoni tal-prodott f’dak li jikkonċerna l-użu ta’ kontenitur tal-injam tal-ballut fil-preparazzjoni tal-inbid.
(2)
L-imsemmija dispożizzjoni tillimita l-użu ta’ ċerti termini indikati fl-Anness X tar-Regolament (KE) Nru 753/2002 għall-inbejjed biss li kienu esklussivament iffermentati, żviluppati fit-togħma jew li kellhom maturazzjoni f’kontenitur tal-injam tal-ballut.
(3)
Filwaqt li hu minnu li l-injam tal-ballut hu normalment u tradizzjonalment użat fil-prodotti tal-buttar, speċijiet oħra ta’ njam, bħall-fraxxnu u l-qastan huma wkoll użati f’ċerti Stati Membri. Ikun xieraq għalhekk li jitħalla l-użu tat-termini indikati fl-Anness X tar-Regolament (KE) Nru 753/2002 għal speċijiet ta’ njam ieħor minbarra l-ballut, bil-kundizzjoni li l-indikazzjoni inkwistjoni tkun eżatta u li ma tqarraqx. Sabiex jiġi evitat kull tfixkil fil-kompetizzjoni bejn il-produtturi, hu meħtieġ li jiġu stabbiliti regoli xierqa dwar it-tikketti.
(4)
Il-miżuri previsti f’dan ir-Regolament huma konformi mal-opinjoni tal-Kumitat għall-Ġestjoni tal-Inbejjed,
ADOTTAT DAN IR-REGOLAMENT:
Artikolu 1
Ir-Regolament (KE) Nru 753/2002 hu emendat kif ġej:
1)
L-Artikolu 22(3) għandu jinbidel b’dan li ġej:
“3. Għad-deskrizzjoni ta’ nbid iffermentat, żviluppat fit-togħma jew immaturat f’kontenitur tal-injam, l-ismijiet li jidhru fl-Anness X huma l-uniċi li jistgħu jintużaw. Madankollu, għall-inbejjed ta’ din ix-xorta, l-Istati Membri jistgħu jistabbilixxu ismijiet oħra ekwivalenti għal dawk stabbiliti fl-Anness X, bil-paragrafi 1 u 2 japplikaw mutatis mutandis.
L-użu ta’ wieħed mill-ismijiet indikati fl-ewwel paragrafu hu permess meta l-inbid ikun immatura fil-kontenitur fl-injam skont id-dispożizzjonijiet nazzjonali fis-seħħ, anki meta l-maturazzjoni tiġi mtawla f’tip ieħor ta’ kontenitur. L-Istati Membri għandhom jgħarrfu lill-Kummissjoni bil-miżuri li huma jieħdu biex jimplimentaw l-ewwel paragrafu.
Għad-deskrizzjoni ta’ nbid elaborat permezz ta’ biċċiet ta’ njam tal-ballut, anki flimkien mal-użu ta’ kontenitur(i) tal-injam, l-ismijiet indikati fl-ewwel paragrafu ma jistgħux jintużaw.”
2)
L-Anness X qed jiġi sostitwit bit-test li jidher fl-Anness ta' dan ir-Regolament.
Artikolu 2
Dan ir-Regolament jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 21 ta' Diċembru 2006.